
מה מציעים בתי-ספר לטיסה בארץ - וכמה זה עולה?
ההוצאה על קורס טיס פרטי מגיעה לכ-75 אלף שקל, אך הגבול הוא השמיים ■ בעזרת הרבה נחישות וכמעט חצי מיליון שקל, אפשר להפוך את התחביב למקצוע   03/02/2013, 06:34   [image: שלח תגובה במייל]ספיר פרץ

שיעור טיסה על מסוק בביס ארד תעופה / צילום: יחצ
רבים חולמים לשבת בתא הטייס ולהטיס מטוס בעצמם. קורס טיס פרטי אזרחי הוא עסק לא זול: 73 אלף שקל (כולל מבחני תיאוריה, שיעורים מעשיים באוויר ואגרות שונות למדינה) ויש לכם רישיון טיס ראשוני בסיסי המאפשר להטיס עד שלושה נוסעים (לא כולל הטייס) באור יום ובתנאי מזג אוויר נוחים. זאת כמובן בהנחה שאתם בריאים, מעל גיל 17 ואין לכם רישום פלילי במשטרה או בעיות עם השב"כ.
מאידך, אם חשקה נפשכם לעוף על קריירה בשחקים, זה כבר יעלה לכם כ-450 אלף שקל, שלא לדבר על הנחישות וכוח הרצון הנדרשים להשלמת המשימה, המורכבת מכמה שלבים: רישיון פרטי (כ-60 שעות), רישיון הגדר מכשירים (כ-40 שעות), רישיון מסחרי (כ-15 שעות) וצבירה של כ-385 שעות טיסה עצמאיות נוספות - כל זאת על מנת להגיע ל-500 שעות מינימום הנדרשות כדי לעבוד במקצוע.
בישראל פועלים שישה בתי ספר אזרחיים לטיסה (3 בהרצליה בהם לומדים 80% מחניכי הטיס בארץ, אחד במגידו, אחד בחיפה ואחד בבאר שבע). על פי הערכות, לומדים בהם למעלה ממאה תלמידים מדי שנה.
נעמה קיהן, מנכ"לית בית הספר לטיסה מונאייר בהרצליה, המונה 15 מטוסים חד ודו מנועיים ו-30 מדריכי טיסה (פרילנס), טוענת שמספרם הולך ופוחת עם השנים בעיקר בגלל התייקרות תשומות כמו דלק ושכר דירה (בתי הספר היושבים בשדות תעופה משלמים לרשות שדות התעופה). "כל אלה מייקרים בסופו של דבר את שעת הטיסה לחניכי הטיס", אומרת קיהן. ואם לא די בכך, מוסיפה קיהן, מספר התלמידים פוחת גם בגלל מה שצפוי להם אחרי הוצאת הרישיון, עקב "רגולציה עוינת מצד רשות התעופה האזרחית (רת"א) המערימה קשיים. למשל, אם עד לפני כחצי שנה טיס אזרחי יכול היה להמריא ולנחות בשדה דב, היום בעקבות רגולציה חדשה - יכול לעשות זאת רק מי שצבר לפחות 100 שעות טיסה".
מוכרים את האוטו כדי להטיס מטוס
בתי הספר לטיסה שבדקנו גובים תעריפי בסיס דומים: 1,110 שקל לשיעור טיסה במטוס מדגם סצנה 152 - עליו לומדים מרבית חניכי הטיס (2 מושבים); ו-1,260 שקל לשיעור טיסה במטוס מדגם סצנה 172 - דגם גדול קצת יותר (4 מושבים) בו לומדים בעיקר חניכים גבוהים או כבדי משקל. בשני הדגמים, 300 שקל מהסכום הכולל הולכים למדריך הטיסה והיתר לבית הספר. על פי החוק, נדרשות מינימום 40 שעות טיסה מעשיות, אולם לדברי מדריך הטיסה, אורי אביב, מרבית חניכי הטיס בארץ מסיימים את הקורס כעבור כ-60 שעות טיסה מעשיות - מה שמזניק את המחיר הסופי ל-66 אלף שקל, לא כולל עלויות נוספות הכרוכות באגרות למדינה ובמבחני תיאוריה עוד לדברי אביב, המכהן גם כיו"ר עמותת משתמשי שדה התעופה בהרצליה, "חניך שלוקח את זה ברצינות, כלומר בא לשיעור פעם בשבוע, יכול לסיים את הקורס תוך שנה".
לדברי קיהן, החניכים אינם בהכרח אנשי האלפיון העליון: "אמנם לא מגיעים אלינו אנשים המשתכרים שכר מינימום, אבל בהחלט מגיעים אנשים שכדי להגשים חלום מוכנים גם למכור את המכונית שלהם. מדובר במעמד ביניים פלוס-מינוס". מונאייר מסייעת לחניכים לקבל הלוואה בנקאית בתנאים משופרים.
דברים דומים אומר גם נסים ואנונו, מנהל בית הספר לטיסה FNA בהרצליה, המונה צי של 13 מטוסים, סימולטור טיסה ו-40 מדריכים (פרילנס). "מרבית התלמידים שלנו הם בגילאי 25-40 מחתך סוציו-אקונומי בינוני, ואפילו בינוני מינוס. לא רק אנשים עם כסף באים אלינו. רוב התלמידים שלנו מוותרים על דברים אחרים בחיים כדי לממש את החלום לטוס".
בשל כך, וכדי למשוך אליהם תלמידים, בתי הספר לטיסה יוצאים במבצעים המוזילים במעט את העלויות. במונאייר, למשל, מציעים מדי פעם מבצע שנקרא Happy hour המעניק הנחה של 5% לטסים בשעה מסוימת ביום וכן טיסת היכרות ראשונה בחצי מחיר או חינם אם הלקוח מחליט להמשיך לקורס.
במקביל, בית הספר מריץ שני מבצעים קבועים: האחד, שיעור חינם לרוכשים עשרה שיעורים מראש, והשני, 10% הנחה ביום ההולדת. גם ב-FNA אפשר ליהנות משיעור 11 חינם ברכישת עשרה מראש או מטיסת היכרות במחיר מופחת של 520 שקל.
מסוק: 2,000 שקל לשעת לימוד
ללמוד להטיס מסוק זה סיפור אחר. מסוק הוא כלי טיס מורכב בהרבה ללימוד ולהפעלה מסצנה, ושעת הלימוד עליו יקרה ב-90% משעת לימוד בסצנה 152 וב-67% מסצנה 172. לכן, מטבע הדברים, מדובר בנישה מצומצמת המושכת אליה חתך אוכלוסייה מסוים.
לדברי אילן ארד, הבעלים של ארד תעופה, המפעילה בית ספר ללימוד טיסה במסוקים, ניתן להוזיל את עלות שעת הלימוד ב-192 שקל בקניית עשר שעות מראש ובמזומן, ולשלם על כ-60 שעות הנדרשות בסה"כ לרישיון - כ-115 אלף שקל (לא כולל אגרות ומבחני תיאוריה). עוד לדבריו, מדי שנה מסיימים את הקורס כמה עשרות בודדות, רובם המכריע גברים. "כדי להטיס סוגי מסוקים אחרים, נדרשת מבעלי הרישיון הכשרה קצרה שנקראת הגדר של כ-4 שעות לכל סוג מסוק אותו רוצים ללמוד להטיס".
עתיד התעופה האזרחית הכללית
עתידה של התעופה האזרחית הכללית בישראל לוטה בערפל, ולא רק בגלל מגבלות טיסה במרחב האווירי הצפוף של מדינת ישראל או בגלל שהדלק היקר לתעופה פטור רק באופן חלקי ממס. (לפני כשבוע נדחתה עתירה לבג"ץ שהגישה חברת מגידו תעופה למתן פטור מבלו על בנזין 98 ו-95 אוקטן המשמש גם כלי טיס וגם לכלי רכב בטענה שלא ניתן לפקח לאן ילך הדלק הזה).
נציגי התעשייה מנמקים את מפלס החרדה הגבוה שלהם בעיקר בכוונה של המדינה לסגור את שדות התעופה הרצליה (בשנת 2015) ושדה דב (בשנת 2016) לטובת כרישי נדל"ן, ולהעתיק את פעילות התעופה הכללית לשדה חלופי ומיושן בעין שמר. "סגירת השדות פירושה מכת מוות לתעופה האזרחית", אומר שי פופר, יו"ר אגודת התעופה האזרחית. בישראל כ-2,500 בני אדם מחזיקים ברישיון טיס אזרחי. לדבריו, "נכון שהשדות האמורים יושבים על קרקעות מאוד יקרות במרכז הארץ. אולם מצד שני, אי אפשר לזרוק אותנו לשדה חלופי זניח ומיושן. צריך להימצא שדה מודרני שיכיל את התעופה האזרחית החל מבתי ספר לטיסה ועד מכוני בדק. נתנגד לעין שמר, כל עוד זה לא יותאם לצרכינו". לדברי פופר, חברי האגודה קיבלו לפני מספר ימים החלטה לצאת למלחמה. וזה אומר, "רעש בתקשורת, עתירה לבג"ץ, רתימת טייסים שמכירים את מי שצריך להכיר במסדרונות הכוח, כל זה כדי להעלות את הנושא לסדר היום".
בארה"ב זול יותר
בדומה למזון ומוצרים רבים אחרים בארץ, גם בתעופה הפרטית ישראל יקרה הרבה יותר. למעשה, פי שניים בהשוואה לארה"ב. שעת טיסה בבית ספר בפלורידה (לא כולל עלות מדריך שנעה בארה"ב בין 50-55 דולר לשעה) עולה 99-136 דולר בסצנה 172 (שהם כ-370-506 שקל) לעומת 960 שקל בישראל; ו-84 דולר לשעת טיסה בסצנה 152 (שהם כ-312 שקל) לעומת 810 שקל בישראל. "זה נכון שרישיון טיס פרטי עולה בארה"ב חצי מישראל, אבל צריך לקחת בחשבון את כל ההוצאות מסביב אם נוסעים לשם להוציא רישיון המצמצמות את הפער: טיסה, מחייה והתאמה של הרישיון האמריקאי לדרישות הישראליות: מבחני תיאוריה - 4,000 שקל וכ-15 שעות טיסה - כ-17 אלף שקל", אומרת קיהן.
לדבריה, מונאייר מעודדת חניכים המעוניינים להפוך את התחביב למקצוע להוציא את הרישיון הפרטי הראשוני בארץ ואז לטוס לארה"ב ושם לצבור את השעות הדרושות או חלק ניכר מהן ולחסוך עשרות אלפי שקלים. לדברי ארד, רישיון על מסוק בישראל יקר יותר בכ-20% מארה"ב משום ש"הדלק והביטוחים בישראל יקרים יותר, וגם כל מה שכרוך בשינוע חלפים מחו"ל".

